
	2002/04217-

	Målselv kommune, 

ressursetaten

9321 MOEN


SKADEFELLINGSTILLATELSE PÅ JERV I MAUKEN. MÅLELV OG BALSFJORD KOMMUER

Vi viser til søknad fra Målselv kommune av 31.07.02 om fellingstillatelse for jerv som har gjort skade på sau. 

v e d t a k 

Fylkesmannen i Troms gir med dette skadefellingstillatelse for 1 jerv i Mauken i Målselv kommune. Tillatelsen gis for tidsrommet 06.08.02 til og med 13.08.02. 

Vedtaket er fattet ut fra en helhetsvurdering av skadeomfang, skadedokumentasjon, skadeut​vikling, sannsynlig videre skadeutvikling, forekomst av jerv i området og områdets tapshistorie. 

Ved avgjørelsen er det særlig tatt hensyn til:

· Størrelse og sammensetning av vedkommende rovviltbestand

· Områdets betydning som beitemark

· Skadenes omfang og utvikling

· Potensiale for framtidige skader

Skadeomfang, skadeutvikling og tapshistorie

I uke 30 ble det observert at en jerv jaget sau ved Sagelvvatnet i Mauken. Det ble ikke påvist skade. Mandag 29. juli ble det funnet to skadde lam og ett kadaver i samme område. De to lammene som var i live var begge så skadd at de måtte avlives. Skadene på alle tre ble etter undersøkelse av Statens naturoppsyn (SNO) dokumentert å være voldt av jerv. Tirsdag 30. juli ble det funnet ett til kadaver i samme område. Dette ble under søkt av SNO  31. juli, og dokumentert som drept av jerv.

Tirsdag 30. juli var det også funnet ett ferskt lammekadaver og ett eldre sauekadaver lengre vest i Mauken. Lammekadaveret ble 1. august undersøkt, og vurdert som jervedrept av SNO. 

Lørdag 3.august fant Håkon Nordmo skinn og bein av ytterligere to lam. Disse er undersøkt av SNO og er antatt jervedrept. 

Til sammen er da fem lam dokumentert drept av jerv i Mauken siste uke, fire ved Sagelvvatnet, øst i Mauken og ett noe lengre vest, og i tillegg er to lam antatt drept av jerv for Håkon Nordmo, til sammen 7 lam antatt drept av jerv.

Foruten kadavrene som er funnet, er mange lam savnet i området. Hos Håkon Nordmo har 23 voksne sau og 28 lam kommet hjem fra beite. Søyene skulle totalt hatt 42 lam. Det betyr at 16 lam er savnet på beite. Dyrene har vært forsøkt jaget tilbake på beite, men har kommet hjem på nytt og er nå tatt inn på innmarksbeite.

Lengre vest savner Stig Arne Myrvoll 7 dyr (informasjon fra SNO) og hos Thorleif Brandskognes kom 3 voksne og fem lam ned i uke 30 til Fredriksberg Disse ble jagd tilbake på beite. Informa​sjonen fra Fredriksberg er hentet fra Nye Troms.

Ved befaring 31. juli observerte Statens Naturoppsyn seks kongeørner og mye ravn i området.

Fylkesmannens vurdering

Sammenholdt med de dokumenterte skadene anser Fylkes​mannen det som sannsynlig at også en del av de savnete dyrene er drept av jerv. Etter erfaringer fra tidligere tapssituasjoner der jerv har vært skadevolder, anser Fylkesmannen sannsynligheten for at skadene i området vil øke i omfang som betydelig.

I Maukenområdet beiter det et stort antall sau. Mauken vurderes som et utsatt skadeområde ved at det over mange år har vært relativt store tap av sau til fredet rovvilt. En stor del av disse tapene har vært vurdert å være voldt av jerv.

Grunnlaget for avgjørelsen

Direktoratet for naturforvaltning (DN) har i brev av 31.05.02 gitt Fylkesmannen i Troms myndighet til å forvalte betingete fellingstillatelser på 2 jerver i Troms fylke innen en gitt tidsramme og under gitte vilkår.  Tillatelsen er gitt med hjemmel i § 12 i Lov om viltet (Viltloven) av 29. mai 1981 nr. 38, med senere endringer, og i § 3 i tilhørende Forskrift om forvaltning av bjørn, jerv, ulv og gaupe av 30.juni 2000.

Jervebestanden

Bestandssituasjonen for jerv i Troms vurderes å være god. Det er en kjent avgang av jerv i det aktuelle området de siste tre år, samtidig som det rapporteres om aktivitet av jerv i området. Fylkesmannen anser at felling av en jerv i dette området ikke kommer i konflikt med målsetningen om en sammenhengende levedyktig bestand av jerv i Nord-Norge og Nord-Trøndelag. 

Klageadgang

Fylkesmannens vedtak kan påklages til Direktoratet for naturforvaltning innen tre uker etter mottakelse av dette brev.  Eventuell klage sendes gjennom Fylkesmannen i Troms.

Følgende vilkår er knyttet til fellingstillatelsen:
1) Fellingstillatelsen avgrenses til tidsrommet 06.08.02 – 13.08.02

2) Skadefellingstillatelsen gjelder innenfor Mauken i Målselv og Balsfjord kommuner avgrenset av veiene E6, RV 854, RV 87 og RV857.

3) Ved felling skal det nyttes våpen og ammunisjon med minimum anslagsverdi på 980 joule på 100 meters avstand (minste tillatte kaliber er .222 remington). Ved felling med rifle skal det brukes ekspanderende prosjektil.  Benyttes det rifle stilles det også krav om at oppnevnt deltaker i fellingslaget har avlagt skyteprøve for storviltjakt i 2002 eller i 2001 med det våpen som nyttes.

4) Dersom det felles jerv, skal dette omgående meldes til kommunen, lensmann og fylkes​mannen. Tid og sted for fellingen skal oppgis. Dersom Fylkesmannen/kommunen krever det, skal fellingssted påvises.

5) Oppnevnte deltaker i fellingslaget forplikter seg til å utøve felling på en human og sikker​hets​messig forsvarlig måte, jfr viltlovens § 19. Den/de som måtte såre jerv under forsøk på felling i henhold til tillatelsen, plikter å gjøre det de kan for å få avlivet jerven. Vedkommende plikter å forvisse seg om påskutt dyr er truffet. Dersom pliktig ettersøk første dag er uten resultat, skal fylkes​mannen og politimyndighet umiddelbart underrettes. Fylkesmannen avgjør hvordan videre ettersøk skal ledes. Medlemmene i fellingslaget skal, hvis annet ikke er avtalt, uten godtgjørelse bistå forvaltningsmyndighet eller politimyndighet i det videre ettersøk, jfr. § 6 i Forskrift om forvaltning av jerv, bjørn, ulv og gaupe.

6) Jerv som måtte bli felt på denne tillatelsen er viltfondets eiendom. Ingen kan derfor på noen måte gjøre seg nytte av felt jerv uten nærmere samtykke fra DN. Felt jerv skal behandles på en slik måte at byttets verdi ikke forringes unødig. Felte dyr skal så raskt som mulig, og i nedfrosset tilstand, sendes til Norsk institutt for naturforskning, Tungasletta 2, 7485 Trondheim. Ned​frosset vare bør ikke sendes rett før helg, da dette kan medføre at dyret blir liggende opptint unødig lenge før det blir avhentet.

7) Etter viltlovens § 52, siste ledd, gir DN dispensasjon slik at løs hund kan brukes under forsøk på felling dersom dette anses som aktuelt. Nødvendige tillatelser i henhold til bufelov og reindriftslov må innhentes hos lensmannen av fellingsleder dersom løs hund skal benyttes.

8) Målselv kommune oppnevner et fellingslag som skal stå for fellingen. Navnene skal meddeles lens​mannen og Fylkesmannen. Fellingslagets størrelse må være slik at det sikres kommuni​kasjon mellom deltakerne i fellingslaget. Dette for å unngå at det felles flere dyr enn det fellings​​tillatelsen gjelder. Fellingslaget skal utnevne en fellingsleder/koordinator. Fellings​leder er ansvarlig for å gjøre alle fellingslagets medlemmer kjent med innholdet i dette brevet. Kun personer som er innmeldt, og godkjent av fylkesmannen, kan delta på denne fellings​tillatelsen.

9) Felling skal rettes mot individ som har gjort skade. Det forutsettes derfor at felling settes i gang umiddelbart i det aktuelle området. Forsøk på felling skal ta utgangspunkt i og konsen​treres rundt de ferskeste kadavrene i området, og kan organiseres ved at en etablerer en skiftordning for jegere som posterer ved kadavrene. 

10) Dokumenterte utgifter i forbindelse med fellingen vil bli dekket innenfor en ramme av kroner 15.000,-.  Beløpet kan ikke brukes til å avlønne oppnevnte deltakere på fellingslaget.

11) Alle forsøk på felling stanses ved fellingstillatelsens utløp, eller hvis fylkesmannen av andre årsaker finner å måtte stoppe fellingen.

Hvis nye skader blir registrert eller det skjer andre endringer i skadebildet, skal fylkesmannen umiddelbart kontaktes for eventuell ny vurdering av fellingstillatelse og fellingsområde.

Med hilsen

Knut Nergård ef

fylkesmiljøvernsjef














Liv Mølster

seksjonsleder naturforvaltning

Kopi:
Direktoratet for naturforvaltning



Norsk Institutt for naturforskning NINA-NIKU



Fylkesmannen i Finnmark



Fylkesmannen i Nordland



Fylkesmannen i Nord-Trøndelag



Lensmannen i Målselv



Lensmannen i Balsfjord



Balsfjord kommune 



Statskog SF, Troms, 9220 Moen



Reindriftsforvaltningen i Troms, 9220 Moen



Troms sau- og geitalslag, postboks 71, 9100 Kvaløysletta



Troms Reindriftssamers fylkeslag, Kristine Eira, 9465 Tennevoll



Rovviltutvalget  i Troms v/Ole K Andreassen 

Jervenemnda for Nord-Norge/Nord-trøndelag, John Helge Steinnes, 9042 Laksvatn



Landbruksavdelingen, Her



Statens dyrehelsetilsyn



Fylkesveterinæren i Troms



Dyrevernsnemda i Målselv



Dyrevernsnemda i Balsfjord

Kopi:

9291 Tromsø

Strandveien 13, 9007 Tromsø

postmottak@fm-tr.stat.no

